Publication: Magyar Közlöny
Issue: MK-1998-107 (Year: 1998, Number: 107)
Era: 1990-2004
Section: 
Paragraph Index: 2

2. § A Megállapodás magyar nyelvű szövege a következő: „Megállapodás a Magyar Köztársaság Kormánya és a Szlovák Köztársaság Kormánya között a vámügyekben történő kölcsönös segítségnyújtásról A Magyar Köztársaság Kormánya és a Szlovák Köztársaság Kormánya (a továbbiakban: Szerződő Felek), figyelembe véve, hogy a vámjogszabályokat sértő cselekmények kárt okoznak országaik gazdasági, pénzügyi, társadalmi és kereskedelmi érdekeinek, valamint a kereskedelem törvényes érdekeinek, figyelembe véve az áruk importjára és exportjára vonatkozó vámok, adók, illetékek vagy egyéb költségek pontos kivetésének és beszedésének, valamint a tiltó, korlátozó és ellenőrző rendelkezések megfelelő végrehajtásának fontosságát, meggyőződve arról, hogy a vámjogszabályokat sértő cselekmények megelőzése, valamint a kiviteli és behozatali vámok, adók, illetékek vagy egyéb költségek pontos beszedése érdekében tett erőfeszítéseket hatékonyabbá lehet tenni a vámhatóságaik közötti együttműködés révén, figyelembe véve a kétoldalú kölcsönös segítségnyújtást előmozdító nemzetközi okmányokat, különösen a Vámegyüttműködési Tanács 1953. december 5-i és az 1971. június 8-i Ajánlásait, az 1992. évi Jegyzőkönyvvel módosított 1961. évi Egységes Kábítószer Egyezményt, az 1971. évi Pszichotrop Anyagokról szóló Egyezményt, valamint az 1988. december 20-i, a Kábítószerek és Pszichotrop Anyagok Tiltott Forgalmazása elleni ENSZ Egyezményt, az alábbiakban állapodtak meg: Meghatározások

Source: https://magyarkozlony.hu/hivatalos-lapok/284f1d3355af1f644f0217fa1f8e90f510cfbf40/dokumentumok/276c93ff6ecfdb707e1809a2a8acaac305f87d2d/letoltes